Il-Ministeru għall-Familja, id-Drittijiet tat-Tfal u s-Solidarjetà Soċjali nieda  kampanja ta’ għarfien favur il- fostering Is-sena li għaddiet 39 familja kienu qed irabbu tfal li għal xi raġuni jew oħra ma jistgħux jgħixu mal-familja tagħhom. Qal dan il-Ministru għall-Familja, id-Drittijiet tat-Tfal u s-Solidarjetà Soċjali Michael Falzon, waqt li nieda kampanja ta’ għarfien favur il- fostering li se tkun qed titmexxa mill-Fondazzjoni għas-Servizzi tal-Ħarsien Soċjali. It-tema magħżula għal din il-kampanja hija 'Iftaħ Qalbek u Darek, Agħżel il-Fostering.' L-għan tal-kampanja huwa li aktar familji jinvolu ruħhom f’ fostering . Il-Ministru Falzon qal li hemm realtajiet differenti li minħabba fihom numru ta’ tfal ma jkunux qed jgħixu mal-familji tagħhom, fosthom mard, mewt u sitwazzjonijiet oħrajn. Saħaq li l- foster care isir biex jagħti tama u opportunità lit-tfal, u tkellem ukoll dwar l-importanza li l- foster carers iżommu f’moħhhom illi xi darba t-tfal jista’ jkun li jmorru lura mal-familja naturali tagħhom. Indirizza l-attività wkoll il-Kap Eżekuttiv tal-Fondazzjoni għas-Servizzi tal-Ħarsien Soċjali Alfred Grixti, u spjega kif permezz ta’ din l-inizjattiva u oħrajn, il-fondazzjoni qed taħdem biex tkompli tnaqqas ir-rata ta’ faqar fost it-tfal. Il-kampanja ta’ għarfien favur il- fostering se tkun qed tmexxi l-informazzjoni fuq il-midja soċjali u t-televiżjoni matul il-ġimgħat li ġejjin.